Illum qed niċċelebraw il-25 anniversarju taż-Żona Ekonomika Ewropea, li fetħet opportunitajiet ġodda u mezzi ta' kooperazzjoni għal dawk li issa huma 31 membru. Matul dawn is-snin – flimkien man-Norveġja, l-Iżlanda u l-Liechtenstein – ħdimna bħala familja, filwaqt li bnejna Ewropa aħjar għaċ-ċittadini kollha tagħna. U nistgħu nkunu kburin b'dak li ksibna. Iż-ŻEE tiġborna flimkien bħala sħab indaqs fis-suq uniku, u b'hekk tagħtina aċċess għall-erba' libertajiet tiegħu: ta' oġġetti, persuni, servizzi u kapital. Tagħti wkoll riżultati f'oqsma ewlenin oħra, bħar-riċerka, l-iżvilupp teknoloġiku, l-ambjent u l-kultura. Illum, fi ħdan iż-ŻEE, aktar minn 500 miljun persuna huma liberi li jiċċaqilqu u jivvjaġġaw, li jagħmlu negozju jew jinvestu b'faċilità, jirċievu edukazzjoni, iwettqu riċerka avvanzata barra minn pajjiżhom, filwaqt li jgawdu mill-protezzjonijiet l-aktar sikuri għall-konsumatur, l-ogħla standards fuq il-post tax-xogħol u l-aktar ambjent nadif. Ksibna dan permezz tal-prammatiżmu komuni tagħna, u fi spirtu ta' kooperazzjoni bejn il-ġirien. U rridu dejjem niftakru li nistgħu nitilfu dan kollu. Il-Ftehim ŻEE mhuwiex tranżazzjoni fuq perjodu qasir, iżda sħubija fit-tul, fejn kulħadd jikkontribwixxi u kulħadd jibbenefika. F'dinja fejn qed jerġgħu jqumu n-nazzjonaliżmu u l-awtoritarjaniżmu, li fiha t-tensjonijiet ġeopolitiċi joħolqu theddid reali għaċ-ċittadini tagħna, intom bqajtu b'mod deċiż fuq in-naħa tal-għaqal, l-istat tad-dritt, il-kooperazzjoni u integrazzjoni aktar profonda bejn in-nazzjonijiet tagħna. Illum nixtieq nirringrazzjakom għal dan kollu. Ara l-paġna tal-laqgħa